**Národný projekt pre elektronizáciu regionálneho školstva**

     Národný projekt ***Elektronizácia vzdelávacieho systému regionálneho školstva*** (EVS RŠ) je ďalším krokom napĺňania *Koncepcie informatizácie rezortu školstva*. Nositeľom projektu je MŠVVŠ SR, partnerom projektu je Metodicko-pedagogické centrum, ktoré bude zodpovedné za organizačno-personálne zabezpečenie logistickej časti projektu a využívania digitálnych vzdelávacích materiálov pre moderné formy výučby.

Do projektu [**Elektronizácia vzdelávacieho systému regionálneho školstva**](https://www.iedu.sk/digipedia/elektronizacia_rs/Stranky/default.aspx) sa zapojila aj naša Základná škola s materskou školou Mútne 224.

Cieľom Projektu je:

* vybudovanie a vytvorenie funkčnej technologickej platformy, ako základu pre elektronický vzdelávací systém,
* uvedenie elektronických služieb do prevádzky,
* zriadenie a vybavenie digitálnych tried a prispôsobenie digitálneho obsahu,
* vyškolenie vybraných pracovníkov pre zabezpečenie ďalšieho vzdelávania pedagogických pracovníkov.

V súlade s cieľmi Projektu má ZŠsMŠ možnosť získať do bezodplatného používania technologické vybavenie pre elektronický vzdelávací systém - **interaktívnu tabuľu s notebookom.**

Vytvorený informačný systém ESVSRŠ bude slúžiť potrebám pedagogických pracovníkov, odbornej verejnosti, žiakom a ich rodičom. Všetci používatelia sa budú do systému prihlasovať svojím používateľským menom a heslom a budú mať sprístupnený svoj upravený obsah tak v škole, ako aj v rámci domácej prípravy.

     Z pohľadu pedagogických pracovníkov vytvorený IS umožní:

-          podieľať sa na tvorbe a pripomienkovaní ŠkVP,

-          vyhľadávať edukačné materiály a digitálny vzdelávací obsah vhodný pre zaradenie do vyučovacieho procesu

-          realizovať prípravu učebných plánov a prípravy na vyučovanie priamo s využitím prvkov digitálnej výučby,

-          využívať nástroje systému na riadenie vyučovacej hodiny digitálnej triedy a následne domácej prípravy s využitím prvkov digitálnej výučby

-          z pohľadu žiaka prinesie systém možnosť spätne sa vrátiť k digitálnym materiálom použitým v rámci výučby a následne tieto a doplňujúce materiály využívať v rámci domácej prípravy.

     Z pohľadu rodiča implementovaný IS prinesie možnosť sledovania progresu dieťaťa v procese výučby a v rámci domácej prípravy poskytne možnosť užšieho naviazania na preberanú tematiku v rámci výučby v škole.

     V oblasti rozvoja školskej pripravenosti poskytne implementovaný IS prístup k jednotnej metodike a nástrojom prípravy a posudzovania školskej spôsobilosti pre pracovníkov materských a základných škôl, externým odborníkom a rodičom. Pracovníci škôl a externí odborníci tak získajú nástroj pre efektívnejšiu prípravu a posudzovanie rozvoja dieťaťa. Rodičom systém umožní sledovať proces rozvoja jednotlivých schopností dieťaťa, čím zároveň dostanú možnosť venovať sa potrebným oblastiam v rámci domácej prípravy dieťaťa.

**Motivácia školy k zapojeniu sa do projektu:**

Náš záujem zapojiť sa do projektu „Elektronizácia vzdelávacieho systému regionálneho školstva“ vyplýva z možnosti zefektívnenia a zatraktívnenia vyučovania, či už pre žiakov našej školy, ale aj ostatných škôl v rámci Slovenska. Žijeme v regióne Orava, ktorý je bohatý na históriu, kultúrne pamiatky, tradície, prírodné krásy a prírodné bohatstvo a prostredníctvom tohto projektu by sme ho chceli predstaviť potencionálnym návštevníkom. Vytvorenie a využitie materiálov a videoprojektov je cesta k aktívnemu spôsobu učenia. Našim cieľom je, aby žiak nebol pasívnym prijímateľom informácií, ale aby sa aktívne zapájal do vyučovacieho procesu. Projektom chceme prispieť k budovaniu modernej tvorivej a otvorenej školy zavedením inovatívnych foriem vzdelávania a modernizáciou materiálno-technického vybavenia školy. Digitalizáciou vyučovania nechceme úplne nahradiť klasický spôsob výučby, chceme implementovať moderné technológie tam, kde ich využitie dáva zmysel.

**Škola má záujem aj o tablety.**

**Vlastné námety školy na projekty využitia tabletov na škole:**

Našou snahou je dostať do školy tablety a zaradiť ich medzi moderné učebné pomôcky. Cieľom je zmodernizovať vyučovací proces, držať krok s ďalšou informatizáciou škôl. Sme presvedčení, že zaujmú žiakov a bude ich to motivovať k lepším výkonom. Predsa len, pozerať sa na obrazovku, je lepšie, ako čítať učivo z knihy. Zavedením tabletov do vyučovacieho projektu chceme zvýšiť úroveň využitia už existujúcich projektov (Planéta vedomostí a iné) ako aj špeciálne vzdelávacie aplikácie. Konkrétne so zameraním na matematiku, biológiu, chémiu, geografiu, fyziku, slovenský jazyk, dejepis, výchovu umením, regionálnu výchovu, správu triedy, tvorbu hier, testov a záujmovej činnosti. Každý učiteľský tím podľa odbornosti bude vytvárať videá a didaktické materiály, ktoré môžu byť následne zdieľané. Svojou troškou samozrejme prispejú aj žiaci. Tí dostanú možnosť urobiť vlastné projekty, ktoré zrealizujú pomocou tabletov. Pri tejto práci sa budeme opierať aj o spoluprácu s rodičmi žiakov.

Viac informácií na:

<https://www.iedu.sk/digipedia/elektronizacia_rs/Stranky/default.aspx>

<http://www.nucem.sk/documents/48/vyskum/140225_InformacnyBulletinVyskum.pdf>